CELEX: 32022R1292
Language: sk
Date: 2022-07-22 00:00:00
Title: Vykonávacie nariadenie Komisie (EÚ) 2022/1292 z 22. júla 2022, ktorým sa mení vykonávacie nariadenie (EÚ) 2021/1976, ktorým sa ukladá konečné antidumpingové clo a s konečnou platnosťou vyberá predbežné clo uložené na dovoz monoetylénglykolu s pôvodom v Spojených štátoch amerických a Saudskoarabskom kráľovstve

25.7.2022   
               
               
                  SK
               
               
                  Úradný vestník Európskej únie
               
               
                  L 196/119
               
            
         VYKONÁVACIE NARIADENIE KOMISIE (EÚ) 2022/1292
         z 22. júla 2022,
         ktorým sa mení vykonávacie nariadenie (EÚ) 2021/1976, ktorým sa ukladá konečné antidumpingové clo a s konečnou platnosťou vyberá predbežné clo uložené na dovoz monoetylénglykolu s pôvodom v Spojených štátoch amerických a Saudskoarabskom kráľovstve
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2016/1036 z 8. júna 2016 o ochrane pred dumpingovými dovozmi z krajín, ktoré nie sú členmi Európskej únie (1), a najmä na jeho článok 14 ods. 1,
         keďže:
         
                     (1)
                  
                  
                     Dovoz monoetylénglykolu s pôvodom v Spojených štátoch amerických a Saudskoarabskom kráľovstve podlieha konečnému antidumpingovému clu uloženému vykonávacím nariadením Komisie (EÚ) 2021/1976 (2).
                  
               
                     (2)
                  
                  
                     Americká spoločnosť Indorama Ventures Oxides LLC, doplnkový kód TARIC (3) C681, podlieha antidumpingovým opatreniam pre spolupracujúcich vyvážajúcich výrobcov nezaradených do vzorky, ktoré boli uložené vykonávacím nariadením (EÚ) 2021/1976.
                  
               
                     (3)
                  
                  
                     Spoločnosť Indorama Ventures (Oxide & Glycols) LLC, ktorá je prepojená so spoločnosťou Indorama Ventures Oxides LLC, informovala 7. marca 2022 Komisiu o tom, že by chcela vyvážať monoetylénglykol do Únie, a požiadala Komisiu, aby potvrdila, že spoločnosť bude môcť využívať sadzbu antidumpingového cla uplatňovanú na jej prepojenú spoločnosť Indorama Ventures Oxides LLC vzhľadom na skutočnosť, že nebola zaradená do prílohy k vykonávaciemu nariadeniu (EÚ) 2021/1976.
                  
               
                     (4)
                  
                  
                     Komisia preskúmala informácie, ktoré poskytla spoločnosť Indorama Ventures (Oxide & Glycols) LLC v kontexte pôvodného prešetrovania, a mohla overiť, že spoločnosť Indorama Ventures (Oxide & Glycols) LLC je prepojená so spoločnosťou Indorama Ventures Oxides LLC a že nevyvážala monoetylénglykol do Únie počas pôvodného obdobia prešetrovania.
                  
               
                     (5)
                  
                  
                     Navyše, keďže spoločnosť Indorama Ventures Oxides LLC nebola zaradená do vzorky, Komisia pripomenula, že pre spoločnosť, ktorá podlieha priemernej sadzbe cla určenej pre vzorku, nebolo stanovené žiadne individuálne rozpätie.
                  
               
                     (6)
                  
                  
                     Vzhľadom na úvahy uvedené v predchádzajúcich odôvodneniach Komisia považovala za vhodné zmeniť prílohu k vykonávaciemu nariadeniu (EÚ) 2021/1976 a doplniť do nej spoločnosť Indorama Ventures (Oxide & Glycols) LLC s rovnakým doplnkovým kódom TARIC C681, ako má jej prepojená spoločnosť Indorama Ventures Oxides LLC.
                  
               
                     (7)
                  
                  
                     Doplnkový kód TARIC C681, ktorý bol predtým pridelený spoločnosti Indorama Ventures Oxides LLC, by sa mal uplatňovať aj na spoločnosť Indorama Ventures (Oxide & Glycols) LLC, a to od 7. marca 2022.
                  
               
                     (8)
                  
                  
                     Opatrenia stanovené v tomto nariadení sú v súlade so stanoviskom výboru zriadeného článkom 15 ods. 1 nariadenia (EÚ) 2016/1036,
                  
               PRIJALA TOTO NARIADENIE:
         
            Článok 1
            
               1.   Príloha k vykonávaciemu nariadeniu (EÚ) 2021/1976 sa mení takto:
               
                  
                              „Spojené štáty americké
                           
                           
                              Indorama Ventures Oxides LLC
                           
                           
                              C681“
                           
                        
               sa nahrádza takto:
               
                  
                              „Spojené štáty americké
                           
                           
                              Indorama Ventures Oxides LLC;
                              Indorama Ventures (Oxide & Glycols) LLC
                           
                           
                              C681“
                           
                        
            
            
               2.   Doplnkový kód TARIC C681, ktorý bol predtým pridelený spoločnosti Indorama Ventures Oxides LLC, sa uplatňuje aj na spoločnosť Indorama Ventures (Oxide & Glycols) LLC, a to od 7. marca 2022.
            
            
               3.   Od 7. marca 2022 akékoľvek konečné clo zaplatené za dovoz výrobkov vyrobených spoločnosťou Indorama Ventures (Oxide & Glycols) LLC, ktoré presahuje antidumpingové clo stanovené v článku 1 ods. 2 vykonávacieho nariadenia (EÚ) 2021/1976, pokiaľ ide o spoločnosť Indorama Ventures Oxides LLC, sa vráti alebo odpustí v súlade s platnými colnými predpismi.
            
         
         
            Článok 2
            Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 22. júla 2022
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 176, 30.6.2016, s. 21.
         
            (2)  Vykonávacie nariadenie Komisie (EÚ) 2021/1976 z 12. novembra 2021, ktorým sa ukladá konečné antidumpingové clo a s konečnou platnosťou vyberá predbežné clo uložené na dovoz monoetylénglykolu s pôvodom v Spojených štátoch amerických a Saudskoarabskom kráľovstve (Ú. v. EÚ L 402, 15.11.2021, s. 17).
         
            (3)  Integrovaný sadzobník Európskej únie.